Tveggja Dana er saknað eftir árekstur flutningaskips og dýpkunarpramma á Eystrasalti í nótt. Prammanum hvolfdi við áreksturinn.
Tveggja danskra sjómanna var leitað í nótt og morgun eftir árekstur bresks flutningaskips og dansks dýpkunarpramma á Eystrasalti. Prammanum hvolfdi þegar skipin rákust á.
Slysið varð laust eftir klukkan hálf þrjú í nótt að íslenskum tíma, á sundinu milli eyjunnar Borgundarhólms og Ystad í Svíþjóð. Neyðarsendir prammans fór þá í gang, að sögn danskra fjölmiðla. Áhafnir skipa sem voru á ferð á þessum slóðum segjast hafa heyrt hróp frá mönnum sem að líkindum hafi lent í sjónum. Á prammanum voru tveir menn. Þyrlur og björgunarbátar voru send til leitar. Leitinni var hætt þegar leið á morguninn. Að sögn stjórnanda hennar er útilokað að mennirnir hafi lifað lengi hafi þeir lent í sjónum vegna þess hve kaldur hann er.
Til stendur að draga flak prammans að landi í Svíþjóð og kafarar eru að búa sig undir að kafa að því til að kanna hvort mennirnir séu í stýrishúsinu.
Enn liggur ekkert fyrir um ástæðu árekstursins. Á ratsjá sést að skipin rákust á. Sænska siglingamálastofnunin hefur þegar hafið rannsókn á slysinu. Jonas Franzen, talsmaður hennar, segir í viðtali við sænska fjölmiðla að hún beinist meðal annars að því hvort siglingareglur hafi verið brotnar með grófum hætti, eins og hann orðaði það.
Tveggja Dana er saknað eftir árekstur flutningaskips og dýpkunarpramma á Eystrasalti í nótt. Prammanum hvolfdi við áreksturinn. 